বজবজে দুই গোষ্ঠীর ঝামেলায় চলল গুলি, পড়ল বোমা

দক্ষিণ ২৪ পরগনা: নির্মীয়মাণ গোডাউনকে কেন্দ্র করে দুপক্ষের ঝামেলা। পড়ল বোমা, চলল গুলি। বুধবার ওই ঘটনায় উত্তেজনা ছড়াল বজবজে। পুলিশ ও স্থানীয় সূত্রে জানা গিয়েছে, দক্ষিণ চব্বিশ পরগনার (South 24 Pargana) বজবজ পুরসভার (Budge Budge Municipality) ১৯ নম্বর ওয়ার্ড ও বজবজ এক নম্বর ব্লকের উত্তর রায়পুর গ্রাম পঞ্চায়েতের সংযোগস্থলে দুপক্ষের ঝামেলা হয়। ওই গোডাউনের ইমারতী দ্রব্য কে জোগান দেবে তা নিয়ে দুপক্ষের ঝামেলা। এদিন বৈঠক হওয়ার কথা ছিল।

সেই মিটিং শুরুর আগে এই বোমাবাজি ও গুলি চলার ঘটনাটি ঘটে। নির্মীয়মাণ ওই গোডাউনের শ্রমিকের কথা অনুযায়ী, বেশ কয়েক রাউন্ড গুলির পাশাপাশি গোডাউনের পাঁচিলে বোমা পড়ে। ঘটনাস্থলে এসডিপিও কামরুজ্জামান মোল্লার নেতৃত্বে বজবজ এবং মহেশতলা থানার বিশাল পুলিশ বাহিনী। ঘটনার পর থেকেই এলাকা থমথমে। মুখে কুলুপ এঁটেছে এলাকার স্থানীয় বাসিন্দারা। তবে কোনও পক্ষই প্রকাশ্যে এই বিষয়ে ক্যামেরার সামনে মুখ খুলতে চাইছেন না। ঘটনায় এখনও পর্যন্ত কোনও আটক বা গ্রেফতার নেই।